Ouma Ossewania het dit steeds veil vir haar volk, maar hulle vir haar?
Deur en met Pieter-Dirk Uys
Tesson-teater by die Civic, Johannesburg
Tot 28 Augustus 2004
Pieter-Dirk Uys was nog altyd 'n afgryslik eg Afrikaner, en weer eens bewys hy dit met Ouma Ossewania praat vuil, nou te sien by die Civic in Johannesburg.
Glo my vry, Ouma Ossewania praat inderdaad vuil. Sy praat openhartig-kwadraat, blatant bar en tot op die been! Niemand word ontsien nie. Van ons grootste leiers tot haar eie familie loop onder haar skerp tong deur. Wees dus gewaarsku: die stuk word nie aanbeveel vir 'n gehoor wat maklik skrik, noodwendig na hul asems snak of sku is om 'n drol 'n drol te noem nie.
Met haar vertelling en oopgevlekte humor vervleg sy haar lewensverhaal met die apartheids- en politieke geskiedenis van ons land. Ongelukkig is d�t soms effe uitgerek en selfs by tye flou.
Ouma Ossewania Kakebenia Poggenpoel is in 1900, gedurende die Anglo-Boereoorlog, in 'n konsentrasiekamp gebore. Sy is 102 jaar oud en het reeds drie oorlo�, die val van apartheid, die einde van vele hooggeplaaste politici, en - soos uit haar vertelling afgelei kan word - ook etlike predikante en kerkkoorlede oorleef. Sy's veral lief vir blomme rangskik en was vir jare die jongste orreliste van haar kerk, waar heelparty "ongeruimdhede" ook plaasgevind het. Verder is sy 'n direkte afstammeling van Sarie Marais - die immergewilde ikoon - �n Gerhardus Poggenpoel.
Pieter-Dirk Uys is 'n briljante komediant en 'n skitterende akteur. Tog wonder ek hoe lank die materiaal waarop hy stukke soos hierdie een baseer, nog relevant of interessant gaan bly. Die jonger Suid-Afrikaner is gatvol en versadig geforcefeed aan die politieke verlede en hunker na iets vars om aan vas te hou. Tog, glo ek, sal 'n uitgesoekte gehoor altyd aan sy lippe bly hang.
Ewenwel, moenie 'n kuiertjie saam met Ouma Ossewania misloop nie. Dis altyd beter om 'n mens se eie opinie te vorm!